আযহারীর মাহফিল বন্ধ করে দিল প্রশাসন
ফেনীতে মাওলানা মিজানুর রহমান আযহারীর একটি মাহফিল বন্ধ করে দিয়েছে প্রশাসন। গত বুধবার সদর উপজেলার পাঁচগাছিয়া ইউনিয়নের উত্তর কাশিমপুর মডেল দাখিল মাদ্রাসায় মাহফিলটি অনুষ্ঠিত হওয়ার কথা ছিলো। কিন্তু পুলিশ ও প্রশাসনের বাধার মুখে তা বন্ধ হয়ে যায়।
বিষয়টি নিশ্চিত করে ফেনী মডেল থানার ওসি আলমগীর হোসেন বলেন, মাহফিলকে ঘিরে এলাকায় শান্তি-শৃঙ্খলা নষ্ট হওয়ার আশঙ্কা ছিল। তাই জেলা প্রশাসনের অনুমতি নিয়ে মাহফিলটি বন্ধ করে দেয়া হয়।
এ বিষয়ে স্থানীয় ইউপি চেয়ারম্যান আনোয়ার হোসেন মানিক বলেন, মাহফিলকে সফল করতে ৪ কোটি টাকার ফান্ড জোগার করেছিল আয়োজকরা। আর এ আয়োজনকে ঘিরে জামায়াত শিবিরের ২ লাখ কর্মী সমবেত করার চেষ্টা ছিল আয়োজকদের পক্ষ থেকে।
ইসলামিক ফ্রন্ট বাংলাদেশের ফেনী জেলা সভাপতি মাওলানা মহিউদ্দিন বলেন, আযহারী সাহেব যুদ্ধাপরাধী সাঈদীর সমর্থক এবং জামায়াতের রুকন। তিনিসহ আরো কয়েকজন আলেম ধর্মের ভুল ব্যাখ্যা দিয়ে সাধারণ মানুষদের বিভ্রান্ত করছেন।
এদিকে তাফসিরুল কুরআন মাহফিল বন্ধ করে দেয়ায় হতাশ মাহফিল বাস্তবায়ন কমিটির সদস্যরা।